Nkandla: ‘Swembad ens. is vir veiligheid en daarom betaal Zuma nie’Pres. Jacob Zuma se privaat woning in Nkandla, KwaZulu-Natal Foto: @power987news, Twitter Thuli Madonsela, openbare beskermer, het verlede jaar in haar verslag oor Nkandla bevind dat Zuma en sy familie onbehoorlik gebaat het by die R246 miljoen se opgraderings by sy privaatwoning en dat hy ŉ “redelike gedeelte” daarvan moet terugbetaal. Zuma het Nhleko aangestel om te bepaal of hy ŉ gedeelte van die geld moet terugbetaal. Nhleko het eerstens verwys na die onderskeie bevindings van die verskillende ondersoeke wat na die veiligheidsopgraderings by Nkandla gedoen is. Hy het gesê al die partye wat ondersoek ingestel het, was dit eens dat veiligheidsopgraderings wel nodig was. Volgens Nhleko was Zuma se veiligheid die hooffokus tydens die opgraderings en kan daar nie ŉ bedrag daaraan gekoppel word nie. Hy het gesê dit is ongehoord dat inligting oor ŉ president se veiligheidsmaatreëls bekend gemaak word. Nhleko het verder individueel aandag gegee aan spesifieke opgraderings wat volgens die openbare beskermer nie veiligheidsverwant was nie. Madonsela het verwys na die swembad (vuurpoel), veekraal, hoenderhok, besoekersentrum en die amfiteater. Swembad Nhleko het gesê die swembad is nodig indien daar ŉ brand ontstaan, aangesien daar ŉ probleem met waterdruk is en al die geboue grasdakke het. Daar is ook verwys na hoe lank dit die plaaslike brandweerstasie se personeel sal vat om by Nkandla uit te kom. Die minister het toe ŉ video op ŉ groot skerm laat speel van ŉ sogenaamde “vuurpoel-demonstrasie” wat wys hoe mense water uit die swembad pomp en spuit terwyl ‘O sole mio’ in die agtergrond speel. Nhleko het gesê die swembad is dus ŉ veiligheidsnoodsaaklikheid. Veekraal en hoenderhok Nhleko het na die veekraal as ŉ “heilige plek” verwys. Die minister het toe weer ŉ video laat speel van ŉ “kenner” wat verduidelik het waarom die veekraal ŉ “heilige plek” is. Hy het ook gesê dit is belangrik dat die vee nie in kontak kom met die veiligheidsheinings en ander veiligheidstoerusting nie en dat die veekraal dus ŉ veiligheidsopgradering was. Volgens Nhleko sal die diere alarms laat afgaan indien hulle vrylik kan rondloop en sal dit ŉ bedreiging vir veiligheid inhou. Met verwysing na die hoenderhok het Nhleko gesê die hoenders mag ook nie naby die veiligheidsheinings kom nie en dat die hok om dié rede gebou is en dus ŉ veiligheidsopgradering is. Die minister het weereens ŉ video laat speel waarin daar gewys word hoe bewegingopsporing-kameras werk en hoe diere kan veroorsaak dat vals alarms geaktiveer word. Besoekersentrum Volgens Nhleko is die besoekersentrum strategies geplaas om veiligheid te verseker. Die sentrum word volgens hom gebruik om “beweging” te monitor en die president se gaste moet eers daar aanmeld. Hy het gesê daar is ŉ behoefte aan so ŉ sentrum vir die beheer en veiligheid van die president se vergaderings en dat die besoekersentrum dus ook ŉ veiligheidsopgradering is. Amfiteater Die president se woning is teen ŉ helling gebou en is daar ŉ groter risiko vir oorstromings tydens hewige reën, het Nhleko gesê. Daarom is keermure gebou en lyk die area nou soos ŉ amfiteater. Volgens Nhleko is die ander spesifieke doel van die amfiteater om as ŉ noodvergaderarea te dien. Nhleko se verslag eindig met ŉ opsomming van die bogenoemde opgraderings en waarom dit veiligheidsverwant is. “Daarvolgens is die staatspresident dus nie aanspreeklik om vir enige van hierdie veiligheidskenmerke te betaal nie.”